
P r e d k l a d a c i a    s p r á v a

Vypracovanie Projektu nových cestovných dokladov Slovenskej republiky formátu Európskej únie vyplýva z prijatého záväzku v rámci integračného procesu vstupu Slovenskej republiky do Európskej únie. Slovenská republika sa v ňom zaviazala realizovať požiadavky a odporúčania týkajúce sa zabezpečenia vyššej bezpečnosti a ochrany nových cestovných dokladov s termínom začatia vydávania 1. januára 2004 resp. 1.mája 2004 s prihliadnutím na referenčný dátum vstupu Slovenskej republiky do Európskej únie.
Základom riešenia navrhovaného projektu je nahradenie doterajšieho systému decentralizovanej personifikácie cestovných dokladov vykonávanej v rámci jednotlivých okresov vytvorením jedného personifikačného pracoviska. Návrh vychádza z analýzy súčasného stavu vydávania cestovných dokladov a z požiadaviek Európskej únie na nevyhnutnosť zvýšenia ochrany nových cestovných dokladov. 

Projekt je rozvrhnutý do dvoch základných etáp jeho realizovania. Prvá etapa realizácie zahŕňa vybudovanie Národného personifikačného centra a jeho vybavenie personifikačnou technológiou založenou na laserovom gravírovaní údajov o žiadateľovi. Počet prijímacích a výdajných miest je totožný so súčasným stavom, pričom pre potreby nových cestovných dokladov je potrebné tieto pracoviská vybaviť novou výpočtovou technikou. V tejto etape sa počíta s využitím dnes existujúceho informačného systému PASY. Samotná komunikácia medzi prijímacím a výdajným miestom a Národným personifikačným centrom bude zabezpečená prostredníctvom poštových služieb. K tomuto riešeniu bolo prikročené z dôvodov predpokladaného presunu správnych agend z  Policajného zboru na úrady miestnej štátnej správy. Budovanie nového informačného systému on-line by nebolo ekonomickým krokom, keďže sa v tejto súvislosti sa predpokladá tak zmena počtu prijímacích a výdajných miest, ako aj zmena ich dislokácie. Výkon agendy cestovných dokladov budú zabezpečovať od 1. júla 2004 úrady špecializovanej štátnej správy s využitím siete VS NET a budovaných informačných systémov pre register obyvateľov a správne agendy.

Druhá etapa projektu predpokladá tvorbu nového informačného systému on-line prepojenia, doplnenie biodátovej strany cestovného dokladu o biometrické údaje žiadateľa na základe zmeny príslušnej právnej úpravy a prípadné zabezpečenie výroby čistopisov cestovných dokladov a ostatných osobných dokladov príspevkovou organizáciou Tlačiareň  Ministerstva vnútra Slovenskej republiky.

Materiál bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporov. Materiál nebolo potrebné prerokovať v poradných orgánoch vlády Slovenskej republiky a po jeho schválení vládou Slovenskej republiky nie je potrebné jeho prerokovanie v iných štátnych orgánoch. 

S ohľadom na časovú tieseň realizácie Projektu nových cestovných dokladov Slovenskej republiky formátu Európskej únie podľa navrhovaného harmonogramu je potrebné materiál prerokovať vo vláde Slovenskej republiky najneskôr do konca mesiaca jún 2003.

